Mirlinda Kusari-Purrini

Mirlinda Kusari Purrini (1967-yil 9-dekabrda tugʻilgan) — Kosovodagi SHE-ERA tashkilotining asoschisi va 1999-yil sentyabrdan beri ijrochi direktori, iqtisodchi. Pristina universitetida iqtisodiyot va moliya yoʻnalishida tahsil olgan. Kusari biznes va gumanitar sohalarda faol boʻlib, xalqaro tadqiqotlar va loyihalarda tajribaga ega.

 Yoshligi va taʼlimi 

Kusari Kosovoning janubi-gʻarbidagi Gjakova shahrida tugʻilgan. Shu yerda boshlangʻich va oʻrta taʼlim olgan.

1991-yilda Pristina universitetining Iqtisodiyot va moliya fakultetini tamomlagan. Shundan soʻng „Spirit“ kompaniyasida va „ARTI“ suyuqliklar zavodida moliya menejeri sifatida ishlagan, shuningdek koʻplab korxonalarda hisobchi boʻlgan. Gjakovada C&A tashkilotiga rahbarlik qilgan.

Faoliyati davomida ayollar, erkaklar va yoshlar uchun milliy ozchiliklar masalalari, iqtisodiy rivojlanish va boshqa yoʻnalishlarda koʻplab treninglarda qatnashgan. Bolqon mintaqasidagi oʻtish iqtisodiyotlari, shuningdek Kosovo doirasida katta tajribaga ega.

Kusari M4P (Making Markets Work for the Poor) yondashuvi, Daniyadsa Soros Foundation bilan bogʻliq NNTlar uchun trenerlar tayyorlash dasturi, Shimoliy Makedoniyada „Biznes-reja tuzishning besh bosqichi“ kursi, Albaniyada NNTlar salohiyatini oshirish boʻyicha treninglar, Ohridda RIINVEST Institute yozgi maktabi kabi xalqaro trening va dasturlarda ham qatnashgan.

2013-yilda Kosovodagi GLOBUS Internationalda xalqaro umumiy menejment (MBA) dasturini tamomlagan.
 SHE-ERA asoschisi va ijrochi direktori 

Mirlinda Kusari Purrini — Kosovodagi SHE-ERA ayollar biznes uyushmasining asoschisi va ijrochi direktori.

SHE-ERA — Bolqon hududidagi soʻnggi mojarolardan keyin, 1999-yil sentabrda tashkil etilgan nodavlat tashkilot boʻlib, uning asosiy maqsadi ayollarni iqtisodiy jihatdan kuchaytirishdan iborat. Tashkilot faoliyati urushdan keyingi davr ehtiyojlariga mos ravishda shakllangan va vaqt oʻtishi bilan ayollar mavqeini mustahkamlash hamda ayol tadbirkorlarni qoʻllab-quvvatlashga qaratilgan muhim va taʼsirchan tuzilmalardan biriga aylangan.

SHE-ERA shuningdek:

 ayollar holati boʻyicha tadqiqot va tahlillar olib boradi;
 mahalliy davlat organlariga gender tengligini taʼminlashga qaratilgan siyosat va huquqiy hujjatlarni ishlab chiqish va joriy etishda yordam beradi;
 ayollarning siyosiy, ijtimoiy, iqtisodiy va madaniy hayotdagi ishtirokini ragʻbatlantiradi.

Tashkilot oʻz xizmatlari orqali yaxshi obroʻga ega boʻlgan. Ayol tadbirkorlarga quyidagi yoʻnalishlarda yordam beradi:

 maslahat (konsultatsiya) xizmatlari;
 biznes-reja tuzish;
 loyiha takliflari uchun hujjatlar tayyorlash;
 marketing strategiyalari va bozor tadqiqotlari;
 kadrlar boshqaruvi va operatsion boshqaruv xizmatlari.

Bundan tashqari, SHE-ERA Kosovoda faoliyat yuritmoqchi boʻlgan xalqaro kompaniyalarga ham xizmat koʻrsatadi, tadqiqotlar oʻtkazadi va loyihalar ishlab chiqishda yordam beradi. Tashkilot Markaziy, Sharqiy va Gʻarbiy Yevropa, Amerika Qoʻshma Shtatlari, Kanada hamda Osiyodagi turli tashkilotlar bilan hamkorlik oʻrnatgan.

Bugungi kungacha SHE-ERA:

 60 dan ortiq mahalliy va mintaqaviy loyihalarni amalga oshirgan;
 biznes, konsalting, tadqiqot va mentorlik yoʻnalishlarida treninglar oʻtkazgan;
 5 000 dan ortiq ayolni, umumiy hisobda esa 10 000 nafardan ortiq kishini qamrab olgan.

Tashkilot, shuningdek, quyidagi mavzularda bir nechta tahliliy hisobotlar chop etgan:

 Kosovodagi ayol tadbirkorlar;
 gender byudjeti (mahalliy va markaziy darajada);
 xususiylashtirish davrida ayollar holati;
 Kosovodagi ayol tadbirkorlar boʻyicha birinchi xalqaro konferensiya hisobotlari.

 Mukofoti 

2011-yil 27-oktabrda International Alliance for Women tomonidan Vashington shahrida (AQSh) mukofot bilan taqdirlangan.

 Shaxsiy hayoti 

Kusari Shkelzen Purriniga turmushga chiqqan. Ular Pristina shahrida yashaydi.